Tale maak deure oop
Tale maak deure oop. Dit is weereens die slotsom waartoe ek gekom het toe ek onlangs in Pole gekuier het. As ek in Pole kom, dan soek ek graag van my oudstudente op vir wie ek Afrikaans gegee het. Dit is dan lekker om te hoor wat hulle doen en watter beroepe hulle volg.Twee van my oudstudente het na hulle Suid-Afrikaanse studies verder met Nederlands aangegaan en die een werk nou vir 'n Nederlandse maatskappy in Pole en die ander een woon en werk nou in Oostenryk (via 'n Nederlands-Afrikaanse roete!).
'n Ander student, Karolina D, werk in Warskou vir 'n maatskappy wat vertaal- en oorklankingswerk vir Walt Disney doen. Sy werk in Pools en Engels, maar haar Suid-Afrikaanse studies en ondervinding het waarskynlik die deurslag gegee in haar aanstelling. Sy is baie daaroor in haar onderhoud uitgevra en ek wil graag glo dat dit iets is wat in haar guns getel het. Verder vertel sy my dat sy graag haar Afrikaans gebruik as sy by funksies in Suid-Afrikaners se geselskap is. Dit maak enige dosent/onderwyser se hart warm om sulke verhale te hoor.
Later die aand sou ek saam met Karolina en haar vriende gaan uiteet. Voor ons vertrek om by die vriende aan te sluit, verduidelik Karolina dat haar vriendin soms moedeloos raak as sy buitelandse gaste het. Sy is nie aldag lus om Engels te praat nie en dit is te veel van 'n inspanning om met buitelanders 'n gesprek te voer. Karolina se vriendin was juis so vies oor die beheptheid met Engels toe hulle saam op vakansie na Georgië toe gegaan het (nee, dis nie in die VSA nie, dis 'n land suid van Rusland – ja dis hulle wat ook rugby speel!).
Die ding werk so. Toe die Poolse vriende hulle sit in die vliegtuig kry (dit is 'n vliegtuig van 'n lugredery wat in Hongarye gesetel is) en gereed is vir hulle avonture in Georgië (Georgies is die amptelike taal), vra die lugwaardin wie van hulle Engels kan praat. Karolina dui toe aan dat sy Engels kan praat. Daar kry Karolina toe 'n heerlike sitplek by die nooduitgang. Nee, verduidelik die lugwaardin, die persoon wat by die nooduitgang sit, moet die opdragte in Engels kan verstaan. Kyk, dit slaan my dronk hoekom die opdragte in Engels gegee moet word as die vlug tussen Pole en Georgië is, maar dit lyk my vreemde tale soos Engels maak tog deure oop … of hopelik nie!
Ek het die aand Pools met Karolina se vriende gepraat, want tale maak ook die deure na mense se harte oop.